
BENGALIJA SE ZATVARA, 
ZAMBIJA SE OTVARA 


PRVO HRVATSKO MISIJSKO PODRUČJE 

Već nekoliko stoljeća polaze hrvatski misionari u 
razne krajeve svijeta da šire Evanđelje među nezna- 
bošcima. No tek 1925. godine hrvatskom je narodu 
bilo dodijeljeno posve određeno misijsko područje, 
gdje će njegovi sinovi zajednički djelovati. Te godine 
dobili su hrvatski isusovci svoju misiju u Bengaliji, i 
to područje u delti rijeke Gangesa. To područje nosi 
službeni naziv: 24. parganas ili okružje. Prvi misionar 
u tom području bio je o. Pavao Mesarić, rodom iz Pre 
loga u Međimurju. On je krenuo na put 3. prosinca 
1925., dakle na blagdan svetoga Franje Ksavera, veli¬ 
kog apostola Indije. Iza njega su slijedili drugi misio- 
nari hrvatski i slovenski da tamo zajedno rade na 
Božjoj njivi. Počeci su bili veoma teški, jer je i teren 
veoma težak. No kako je rastao broj misionara, tako 
se postepeno proširivao i posao. Pomalo niču kapelice 
po selima, a onda pred prošli svjetski rat započinje 
gradnja prve crkve u Bošontiju, koja je završena za 
vrijeme rata. 

Posao je lijepo napredovao, obraćenja se množila, 
budućnost je mnogo obećavala. No kad je 10. listopada 
1938. pošao u Bengaliju novi misionar Ante Gabrić, ro¬ 
dom iz Metkovića, nitko nije ni slutio, da će on biti 
posljednji iz same domovine. Za njim će poći samo 







još o. Stjepan Polgar i Slovenac o. Josip Cukale, ali 
ne iz domovine, nego iz inozemstva, gdje ih je ratni 
vihor zadržao i spriječio im povratak kući. Iz inozem¬ 
stva pošli su u misije i o. Stjepan Gak i o. Julije 
Pogany, ali ne u Bengaliju, nego na otok Ceylon, da 
tamo budu profesori, jedan u bogosloviji, a drugi u 
kolegiju. Kasnije je o. Gak došao u Indiju, ali ne u 
Bengaliju, nego u bogoslovsko sjemenište u Pooni. 

Kad je poslije prošlog rata Indija stekla nezavis¬ 
nost, otežala je dolazak'novim misionarima. To je one¬ 
mogućilo našim misionarima da prošire svoje djelo¬ 
vanje dolaskom novih sila iz domovine. Sa žalošću 
se moralo ustanoviti, da je bengalska misija za nas 
izgubljena. Onih nekoliko preostalih naših misionara 
nastavlja rad koliko može. Ali pomalo jedan za drugim 
sele u vječnost dok i posljednji ne nestane... 


PUT NAS VODI U ZAMBIJU 

U domovini, međutim, bude se nova zvanja, pa je 
trebalo misliti na novo misijsko područje. Potražili 
smo ga i našli smo ga u afričkoj državi Zambiji. 

Evo nekoliko podataka o toj novoj misiji, u kojoj 
već rade tri naša isusovca svećenika i dva brata po¬ 
moćnika. 

Afrika se počela naglo buditi nakon prošlog svjet¬ 
skog rata. Jedna za drugom nicale su nove slobodne 
afričke države, koje su do tada bile engleske i fran¬ 
cuske kolonije. Od engleske kolonije Rodezije, koja 
se nalazi na jugu Afrike, nastale su dvije države: Ro¬ 
dezija i Zambija. Zambija je službeno proglašena neza¬ 
visnom državom 24. listopada 1964. Ime je dobila po 
rijeci Zambezi. 

Dok u Rodeziji vladaju bijeli rasisti, u Zambiji je 
vlast u rukama domorodaca, i to u rukama stranke, 
koja se zove »United National Independent Party — 
Ujedinjena Narodna Nezavisna Stranka«. Njezin vođa 
dr Kaunda ujedno je i predsjednik države. 

Prije stjecanja nezavisnosti svoje zemlje, dr Kaun¬ 
da bio je zbog svoje borbe za slobodu Zambije mnogo 
proganjan i zatvaran. U tim teškim danima misionari 
su stajali uz njega i pomagali mu materijalno i mo¬ 
ralno. Posjećivali su ga u zatvoru, donosili su mu knji¬ 
ge o socijalnim pitanjima, brinuli se za njegovu ženu, 
a djecu su mu uzeli u svoje škole. Najmlađi njegov 
sin sada pohađa misijsku gimnaziju, dok su je ostali 
već svršili. Dvojica od njih su katolici, dok je sam 
dr Kaunda protestant, a isto tako njegova žena i os¬ 
tala djeca. Najstariji mu sin svršio je vojnu akademiju 
u Engleskoj. 

U misijskim školama odgojeni su i mnogi ministri. 
A i mnoge javne službe obavljaju ljudi koji su se tamo 
školovali. 

Sadašnja zambijska vlada ide za tim da narod što 
prije podigne iz zaostalosti. No dobiva se dojam, da 
bi to htjela postići preko noći. Ideje vlade dobre su i 
zdrave, samo dosta puta prilike nisu zrele za izvođe¬ 
nje pojedinih planova. 

U političkom pogledu zauzeli su veoma oštar stav 
prema Rodeziji, Južnoj Africi i Portugalu zbog njihove 
rasne diskriminacije. Taj stav vladi je pribavio mnogo 
neprijatelja. Opozicija je u tome blaža. 

Kod mnogih domorodaca osjeća se da su i oni za¬ 
raženi rasnom diskriminacijom prema bijelcima. Time 
su zaraženi čak i neki ministri. Sam dr Kaunda veoma 
je trijezan čovjek. On je za suradnju između Afrika¬ 
naca i bijelaca. Ali i njegovo je načelo: čim je jedan 

Karta Afrike, gdje se vidi i Zambija 
(u donjem dijelu) 


Afrikanac postao sposoban da preuzme neko mjesto 
ili službu, poželjno je da se bijelac povuče s toga 
mjesta. 

Kao ostala Afrika, tako i Zambija nailazi na jeđ 
nu prilično veliku poteškoću — plemensku podijelje¬ 
nost. Između plemena vodi se borba koje će od njih 
preuzeti vodstvo i vlast u zemlji. Tu se nameće pitanje 
jezika, jer svako pleme govori drugim jezikom, pa je 
prema tome u zemlji, gdje se upotrebljava više jezika, 
teško postići međuplemensku ravnopravnost i državno 
jedinstvo. Stoga Jako razumijemo zašto gotovo sve 
afričke zemlje upotrebljavaju kao zajednički jezik en¬ 
gleski ili francuski u javnom životu. 

Misijske škole mnogo pomažu da se polako ostvari 
jedinstvo Zambije. Tu se okupljaju mladići i djevojke 
iz raznih plemena i žive zajedničkim životom, pa ple¬ 
menska razlika pomalo gubi svoju snagu. 

Na kraju nekoliko podataka o veličini i smještaju 
Zambije. Zambija zaprema površinu od 290.323 kva¬ 
dratne milje. Stanovnika ima oko 3,540.000 prema služ¬ 
benim statistikama. Glavni grad je Lusaka, a ostali su 
gradovi: Kitvve, Ndola i Kabwe. Veliko selo je Mumbwa, 
a nešto veća naselja su Mukubwe i Ngabwe. Graniči s 
Kongom-Kinšasa, Tanzanijom, Malavijem, Mozambi¬ 
kom, Rodezijom, Jugozapadnom Afrikom i Angolom. 


KRATKA POVIJEST ZAMBIJSKE MISIJE 

•tE 

Početak zambijske misije pada u 1905. godinu, kad 
je ovamo stigao prvi irski misionar. On je osnovao prvu 
misijsku postaju na mjestu gdje se danas nalazi misi 
ja Chikuni. Taj prvi misionar našao je ovdje samo ši- 

karu. Prvu je noć prespavao pod nekim suhim drve- 
tom. Odatle ime samome mjestu, jer Chikuni na uro- 
đeničkom jeziku znači: suho drvo za vatru. 

Broj se misionara povećavao, pa je i misijsko dje¬ 
lovanje dobivalo sve veće razmjere. Ipak je misija Chi¬ 
kuni ostala kao neko središte. Tu je otvorena škola, 
koja se razvila u modernu gimnaziju. Godine 1950. tu 
su irski isusovci umjesto stare škole sagradili novu 
školu i kolegij. Danas je to jedna od najboljih gimna¬ 
zija u zemlji, a pohađa je oko 400 đaka. 

Uz irske isusovce došli su ovamo misionari iz Ka¬ 
nade, Francuske, Italije, Sjedinjenih Država Amerike. 
Češke, Slovačke, Poljske i napokon iz Slovenije i Hr¬ 
vatske. Uz misionare rade tu i mnoge časne sestre mi¬ 
sionarke, a ima i lajičkih misionarki, časne sestre vode 
škole i razne karitativne ustanove, dok su laičke mi¬ 
sionarke zaposlene u karitativnim ustanovama. 

Do danas ima oko 650.000 katolika. Domaćih sve 
ćenika imaju svega 40 do sada, ali su već imenovana 
dva domaća biskupa. 17. kolovoza 1969. u Lusaki je 
svečano ustoličen domaći nadbiskup Monsinjor Ema- 
nuel Milingo. Ustoličenje je obavio papinski poslanik 
u Zambiji. 

Novi nadbiskup veliku je brigu posvetio odgoju 
domaćeg svećeničkog podmlatka. Za promicanje sve¬ 
ćeničkih i redovničkih zvanja među domaćim kršća¬ 
nima imenovao je jednog domaćeg svećenika. Misli i. 
na to da osnuje domaću redovničku zajednicu sestara 

Iz svega jasno se može vidjeti, da on želi ostvariti 
smjernice samog Pape, što ih je dao u Kampali, kad 
je tamo došao da počasti Ugandske mučenike. Strani 
misionari bit će dakle pomagači da se Crkva u pojedi¬ 
nim afričkim zemljama, prema tome i u Zambiji, što 
dublje ukorijeni i što prije odgoji dostatan broj do¬ 

maćih svećenika. Kad se taj cilj postigne, strani će sv 
misionari s tog područja povlačiti i preuzimati druga 
područja u kojima će biti potrebna njihova pomoć. 

U Zambiji će još prilično dugo biti potrebni strani 
misionari, jer svećenička zvanja ne niču tako brzo. Sto¬ 
ga će i naši misionari imati tu dosta posla. 


NAŠE MISIJSKO PODRUČJE 

Našim misionarima povjeren je teritorij sjevero¬ 
zapadno od glavnog grada Lusake. Tu se nalaze: gradić 
Kabwe, veliko selo Mumbwa, naselja Ngabwe, Muku- 
bwe i Moomba. Taj prostor velik je kao đakovačka 
biskupija. 

Narod je ovdje veoma siromašan, a žive vrlo pri¬ 
mitivnim životom. Kuće su im bijedne, ako ih uopće 
imaju. Djeca su im tako neishranjena, da mnoga umiru 
od neishranjenosti. Zbog siromaštva mnogi odlaze u 
grad da se zaposle, ali teško dolaze do posla. Koji do¬ 
biju posao, slabo su plaćeni. 

Misijske postaje nalaze se u Kabwe, Mumbwi i 
Moombi. Tu ima i katolika. No zbog nedostatka misio¬ 
nara te misije nisu bile redovito vođene. Svećenik je 
dolazio povremeno, a katehist je vodio brigu za kršćan¬ 
sku zajednicu i poučavao one, koji su se pripravljali 
na krštenje. 

Naše misionare ovdje čeka težak rad, jer je teren 
težak. Tu je uglavnom šikara, a oko Mumbwe nalaze 
se i velike močvare. U Kabwe postoji crkva, ali ona 
je u takvom stanju da se može svaki čas srušiti. U 
Mumbwi nema ni crkve ni kuće za stanovanje misio¬ 
nara. Jedino u Moombi ima crkvica i uz nju dvije so¬ 
bice za potrebe misionara. 









Zambijsko selo 


Da mognu svladati velike udaljenosti svoje misije, 
svaki je misionar dobio na raspolaganje terenski auto. 

Strani misionari drugih narodnosti lijepo ovdje u 
Zambiji djeluiu zahvaljujući obilnoj materijalnoj po¬ 
moći iz domovine. U tome se posebno ističu Irci, Ka¬ 
nađani i AmeriKanci. Naši misionari započinju svoj 
rad u skrajnjem siromaštvu. Jedini im je prihod onih 
20 knača, što im ih daje nadbiskup za hranu. Stoga se 
i oni moraju osloniti na domovinu. Budu li ostali pre¬ 
pušteni svojoj bijedi, neće moći pomoći ni bijednom 
narodu kojem su došli naviještavati Veselu vijest spa¬ 
senja. Do koliko se je duša došlo preko želuca! Kad 
ljudi budu vidjeli požrtvovnu ljubav misionara, kad 
budu osjetili na sebi konkretno njihovu brigu za po- 

boljšanje materijalnih uslova života, onda će lakše pri¬ 
mati i Božju poruku, koju im ti ljudi donose. Stoga 
ie dužnost svakog kršćanina u domovini da pomogne 
naše misionare. Ne traži li tu misijsku svijest od sva¬ 
koga i Drugi Vatikanski koncil? 

Naši misionari ovako su porazmješteni: O. Branko 
Anđelić, rodom iz Bjelovara, djeluje u misiji Kabwe, a 
pomalo prodire u Ngabwe i Mukubwe, gdje još nema 
misijske postaje. O. Ivan Cindori, rodom iz Remetinca 
kod Varaždina, radi u misiji Mumbwi. Tu kod njega 
je sjedište vođe opozicije današnje vlade. O. Nikola' 
šipušić, rodom iz Velike Gorice, dobio je postaju Mo- 
omba. 



Naši misionari: od lijeva na desno: Č. br. Rovtar (Slovenac), 
o. Nikola šipušić, o. Branko Anđelić, o. Ivan Cindori, 
č. br. Ilija Dilber 


11 







Dva časna brata: Benko Fostač, Slavonac iz Kuta, 
župa Bebrina, i Ilija Dilber, Bosanac iz Brestovskog 
kod Kiseljaka rade razne stručne poslove kao što je 
uvođenje vodovoda ili struje, a i druge limarske, bra¬ 
varske i slične poslove u pojedinim misijskim posta¬ 
jama kamo ih pošalje poglavar cijele zambijske misije. 

Naši misionari objeručke su primljeni u Zambiji. 
Radosno su ih dočekali misionari koji već tamo dje¬ 
luju, a i domaći kršćani. Osobito priznanje iskazao im 
je poglavar misije, kad su spremno prihvatili za svoje 
misijsko područje jedan od najtežih terena u Zambiji. 
Nadamo se, da će ispuniti nade koje se u njih polažu. 


NAŠA SURADNJA 

Hoće li naši misionari ispuniti očekivanja i koliko 
će ih ispuniti, to ne ovisi samo o njima, nego i o po¬ 
moći, koju će dobivati iz domovine. Svaki katolik u 
domovini morao bi aktivno surađivati u tom velikom 
djelu, koje nam je povjerila Crkva. Tu se moraju naći 
na okupu i kršćani u gradu i kršćani na selu. I oni 
mlađi, kao i oni stariji. I oni bogatiji, ali i oni siromaš¬ 
niji. I zdravi i bolesni. I oni, kojima polazi posao za 
rukom, kao i oni, koji trpe zbog svojih neuspjeha... 

U čemu će se sastojati ta naša suradnja s misio¬ 
narima? Prije svega u molitvi. Svi možemo moliti, da 
što prije dođe Božje kraljevstvo u srca i duše onih, 
koji su povjereni brizi naših misionara. Svi mogu svo¬ 
jim redovitim molitvama dodati kratku molitvu: »Gos 
pođine Isuse, daj, da u Zambiju dođe Tvoje kraljev¬ 
stvo!« Tome dodajmo barem jednu Zdravomariju u čast 
Gospi, Kraljici i Majci misionara, da ih ona čuva i 
prati svojim zagovorom kod Boga. 

Uz molitvu možemo dodati svoje žrtve i križeve, 
koji nas iz dana u dan snalaze. Kao što je Spasitelj 
otkupio svijet po žrtvi na križu, tako i mi možemo naj¬ 
više učiniti za spas svoje braće po žrtvi. Tu posebno 
mnogo mogu učiniti bolesnici i duševni patnici, ako 
svoje boli prikažu za obraćenje pogana. 

Uz molitvu i žrtvu dolazi još i materijalna pomoć. 

I ta pomoć može biti povezana sa žržtvom. Odrečemo 
li se nekih manje potrebnih stvari, kao npr. koje ciga¬ 
rete, koje čaše vina, kojeg filma, slatkiša i slično, pri¬ 
lično možemo pridonijeti materijalno da se pomogne 
našim misionarima. 

Tako bi mogle pojedine obitelji tijekom mjeseca 
skupljati prinose svojih članova i onda sakupljenu svo¬ 
tu poslati za misije. Slično rade katolici u drugim zem¬ 
ljama. Osobito se takve akcije provode u adventu i 
korizmi. 

Ako netko želi materijalno pomoći naše misionare, 
može svoj prilog poslati na ovu adresu: 

Martin Kranjčec 
Zagreb 02-147 — Palmotićeva 33 

Na poleđini čekovne uplatnice neka označi u koju 
svrhu šalje svoj doprinos. Može označiti i ime misio¬ 
nara za kojega šalje novac. 

Naši misionari očekuju našu duhovnu i materijal 
mu pomoć. Nemojmo ih zaboraviti! Sjetimo se Isusovih 
riječi: »Što god ste učinili jednome od moje najmanje 
braće, meni ste učinili!« 

Podaci uzeti iz pisma 
oca Nikole šipušića Dl, 
zambijskog misionara 

MOLITVA JEDNOG MISIONARA 

Gospodine Isuse Kriste, svrni svoj spasiteljski po¬ 
gled na Afriku! Ne čuješ li krikove bola što se dižu iz 
nje, koja je stoljećima bila udarana agonijom rop¬ 
stva? Ruši se jedan svijet, a diže se novi. Afrika ima 
slavnih ljudi, koji su se borili i koji se danas bore za 
njezinu bolju budućnost. Cijela se Afrika ponosi Ugand¬ 
skim mučenicima, koji su junački pošli u smrt za Tebe. 

Volim Afriku. Zavolio sam njezinu prošlost, volim 
je onakvu kakva je danas, volim njezinu bolju i vedriji; 
budućnost. Drage su mi njezine planine i njezino pro¬ 
zirno nebo, njezino sunce, njezina prostranstva i pije¬ 
sak njezinih pustinja, njezini ažurni valovi koji opla¬ 
kuju njezine obale. I zato Te, Kriste, žarko molim: Do¬ 
đi kraljevstvo Tvoje! 

U Africi moja se noga i moje srce posebno zausta¬ 
vili na tlu Zambije. Tu si me Ti dočekao u slici tolikih 
bijednih, potrebnih i nevoljnih. Zapovjedio si mi, da 
se borim za njih i da ih dovodim k Tebi. Njih, za koje 
se uz kršćanstvo bore materijalizam i moderno bez- 
boštvo. Zar da ta zemlja prostranstava, širine i jasno¬ 
će. zemlja, gdje novo potiskuje staro, zemlja, koja pu 
no obećaje, pripadne bilo kome drugome osim Tebi, 
* Kriste? 

Ne, ona ne smije pripadati nikome drugome, nego 
samo Tebi. Zato ću se i ja boriti. Zato ću moliti srcem 
i dušom: Isuse Kriste, neka u Zambiju dođe kraljev¬ 
stvo Tvoje! 

Ivan Cinđori Dl 

STIGAO SAM U ZAMBIJU 


Lusaka, 4. kolovoza 1967 

Teško mi je opisati one drage i prvi put doživljene 
osjećaje, koji se roje u meni na pomisao da se ustinu 
ostvario moj san o misijama. Stupio sam na toliko žu- 
đeno tlo svoga budućeg apostolskog djelovanja. 

U Nici u Francuskoj ukrcali smo se u avion mlaž¬ 
njak. Iz Evrope vozili smo se 8 sati bez prekida i stigli 
smo u Brazzaville, glavni grad države Kongo-Brazza- 
ville. Tu je uzeo gorivo i zatim smo nastavili put ravn~> 
u Lusaku, glavni grad Zambije. 

Nisam mnogo spavao, osim pred jutro. U avionu 
imali smo preobilno hrane. Vožnja je bila tako mirna 
kao da si u kakvu mirnom brzom vlaku. Od Brazza- 
villa počelo se polako razdanjivati, pa smo promatrali 
prašume, rijeke i zemlju duboko ispod nas. Mašta je 
čula i kako lavovi zavijaju protežući se iza sna. U 
sedam sati ujutro spustili smo se u Lusaku. Izašli smo 
iz aviona i odmah uredili dokumente. Na izlazu iz aero¬ 
droma dočekala su me dva poljska misionara. Odvezli 
smo se u Lusaku, koja je od aerodroma udaljena 15 
milja. Tu smo se pozdravili i izgrlili ja i nova subraća, 
koju sam susreo. U jednoj smo kući nešto pojeli. Kuća 
je omanja, ali novija i zgodna. Iza toga me je jedan 
subrat prebacio u drugu kuću, koja se nalazi blizu 
škole. Tu se nalazi i prilično moderna crkvica. U njoj 
sam odslužio prvu misu u Zambiji. To je bilo baš na 
godišnjicu moje Mlade mise na Jordanovcu u Zagreba, 

4. kolovoza 1963. Oltar je prema puku, pa sam vidio 
crnu djecu kako su se navraćala u crkvu za vrijeme 
mise. 

Za mene je svakako novost, da se na svakom kora¬ 
ku susrećem s crnim licima. Ovdje su ljudi doista 
jako crni. 

Uz put sam pogledao samostan časnih sestara blizu 
škole. Tu je pola bijelih, a pola crnih sestara. Ovdje 
one imaju i svoj novicijat. 

Nakon toga slijedilo je ono, što mi je bilo najdraže 
i najdirljivije. Jedan slovački misionar, koji obilazi naj- 
bjednije u Lusaki, odvezao me u svom ostarjelom 
automobilu prije i poslije podne među nepregledne 
kućerke, ako se uopće mogu tako nazvati. Vozili smo 
se po grbavim puteljcima uz tu bijedu. Teško si to 
možete predstaviti ako to ne vidite svojim očima. To 
često nisu ni one okrugle kućice od slame, kako ih 
inače viđamo, nego nešto slame vezano je kao zidić 
unakolo vrlo malog prostora, ali bez ikakvog krova, ili 
je to načinjeno od blata nalijepljenog na neke kolce, 
ili su pokušali sami praviti neke cigle, itd. Obično 
imaju naokolo nešto kukuruza, pa se hrane žgancima, 
pa ne izgledaju odviše mršavi. I veseli su, osobito dje¬ 
ca. 

Kod većih grupa moj pratilac je zastao, i odmah 
su se djeca veselo približila autu, pružala su ručice, 
gurala se, smijala se i pričala u svom jeziku. Svi su 
vikali: »Bambo, bambo!« To znači: »Oče, oče!« Onda 
su opet bez kraja mahali i skakali, koji puta uz mali 
pljesak ruku, kao da će zaplesati svoje kolo. Misionar 
im je dao koji bombon, flaster, aspirin... No oni nisu 
lakomi, nego su sretni da vide svoga oca tu među so¬ 
bom. 

Pozdravljam sve u domovini! 

Ja sam sjedio uz otvoren prozor auta, pa su mi 
nekoliko puta ruke bile pune tih prljavih ručica i gla¬ 
vica. Razumjet ćete kako sam bio sretan, ali sam je¬ 
dva gutao slinu od ganuća promatrajući tu bijedu. Kad 
bi čovjek imao i nekoliko života, ne bi ih nigdje mo¬ 
gao tako upotrijebiti kao ovdje. 

Među tim kolibicama misionar ima i svoju »ka¬ 
tedralu«. Slična je okolnim kućicama. To je isto ona¬ 
ko ograđen prostor povezan slamom, natkrovlje je sa¬ 
mo nad oltarom na nekakvim ukrižanim starim slabini 
prečkama. 

Kako ovdje još nemaju nego tek 12 domaćih sve¬ 
ćenika, a katolici su u manjini, ne može se ovdje po¬ 
moći kako bi trebalo. Ova bijeda nalazi se u Lusak-, 

ali drugdje je još gore. Stoga sam presretan što sam 
tu, da mognem ublažiti i tjelesnu i duševnu bijedu tih 
ljudi. 

Brzo ću saznati kamo ću, da kroz 6 mjeseci učim 
neki domaći jezik. A onda ću napokon zasukati ruka¬ 
ve i dati se na posao na Božjoj njivi, koja me željno 
očekuje... 

Sve vas u domovini najljepše pozdravlja 

0. Branko Anđelić Dl 
zambijski misionar 


USKRS U MUMBWI 1969. 

Bio je to moi prvi Uskrs u Zambiji, bez prave 
crkve, bez velikog broja vjernika, bez pravog krova 
nad glavom. 

Najprije sam se dobro istresao za vrijeme vožnje 
od 72 milje prije nego što sam došao u Mumbwu. Bio 
sam, i još se nalazim na studiju jednog od afričkih je¬ 
zika, pa sam se vratio u Mumbvvu za Uskrs. 

Veliki četvrtak. Na misu je došlo oko 50 ljudi. Za¬ 
počeo ja moliti Kanon, a ono se spustila kiša kao iz 
kabla. Lupala je po krovu kao da ga je htjela probiti. 
Jedva sam čuo svoj vlastiti glas. Ljudi se snašli, pa 
su počeli pjevati. 

Kroz tri dana Velikog tjedna mogao si vidjeti i 
čuli grupu ljudi koji pripadaju »United Zambian 
Church«. I oni su slavili Veliki tjedan, ali na svoj na 
čin. U grupi su išli u crkvu, pjevali cijelim putom, 

plesali i pljeskali rukama. Pjevanje je pratio neki rog, 
koji nije baš najugodnije zvučao, ali je pravio buku i 
bio dio povorke. 

Velika subota. Iza završenih obreda, većina onih. 
koji su došli na obrede, ostala je u »crkvi«, u jedno¬ 
stavnoj dvorani, da tu prenoće. Došli su iz udaljenosti 
od 7 do 12 milja pješice. Donijeli ljudi tko jedan, tko 
dva pokrivača. Koji su donijeli dva, jedan su stavili 
poda se, drugi na se, i spavali tko je udobnije mogao 
na tvrdom betonskom podu. No nije im se spavalo. 
Mjesto toga pjevali su duboko u noć. U ponoć nasta 
opće komešanje. I opet se orile pjesme. Rano u zoru 
ljudi pozdraviše uskrsno jutro i Uskrsloga pjesmama. 
Ljudi u Africi vole pjevati. — Ja sam spavao u njiho¬ 
vom ritmu. Njih i mene dijelio je samo tanak zid. 

Zgodno je vidjeti, kako ljudi ujutro izlaze van da 
se umiju i da na suncu ugriju hladne udove. Za do¬ 
ručak: tko išta, tko ništa. Većina ih je jela klipove 
kukuruza, što su ih skuhali dan prije. Uvjeren sam, 
da je njihova hrana na Uskrs bila vrlo skromna, vjero¬ 
jatno malo bolja nego u obične dane. 

Na uskrsnu je misu došlo preko 300 ljudi. Od njih 
je 150 primilo svetu pričest. Lijepo. Samo sam se pi¬ 
tao, gdje su ti ljudi preko godine. Nadam se, da ću to 
saznati, kad budem završio svoj studij jezika. 

Vjernici bi htjeli da gradimo crkvu. To je lijepo. 
To je i moj san. No kako ostvariti taj san? Nitko ođ 
nas još ne zna. Znate li Vi, dragi moji prijatelji? 

Srdačno Vas pozdravljam i želim obilje blagoslo 
va odozgo u Vašim dnevnim brigama. 

Vaš u Isusu Kristu odani 

O. Ivan Cindori Dl 

OD SLAVONIJE DO ZAMBIJE 


Dragi prijatelji u domovini, javljam vam se s ne¬ 
koliko riječi. Znam, da me malo vas osobno pozna, pa 
vam se moram predstaviti, da ubuduće znate tko sam 
i odakle sam. 

Odrastao sam u slavonskim kukuruzima i puno 
sam volio konje. Bio sam ponosan na svoja dva lijepa 
vranca. Tata mi je bio kovač, pa »kakav otac, takav 
sin«, i ja sam zavolio taj zanat. Uz to smo imali i pri¬ 
stojan posjed. Moje je posebno veselje bilo: orati s 
lijepim vrancima. 

Kad sam navršio 18 godina, osjetio sam Božji po¬ 
ziv da stupim u Družbu Isusovu. Sve je, dakle, trebalo 
ostaviti, pa i moje drage vrance, te poći za Božjim po¬ 
zivom. Tata me nije lako pustio. No komšije su ga na¬ 
govorile, da me pusti, jer da ću se i tako brzo vratiti, 
budući da neću moći biti bez svojih vranaca. Nisu 
mogli vjerovati, da bih ja sve to mogao ostaviti, a ja 
veselo ostavio i kovačnicu, i njive i lijepe vrance iz 
ljubavi prema Bogu. 

No Bog me nije doveo samo u Družbu Isusovu, 
nego me zvao da ostavim i domovinu te pođem u da¬ 
leke misije i tamo radim oko proširenja Božjega kra¬ 
ljevstva. I eto me u misijama u afričkoj državi Zara- 
biji. Ja sam ovamo došao prvi iz naše Hrvatske, a iza 
mene su došla još tri naša svećenika isusovca i jedan 
isusovački brat pomoćnik. Tako smo sada petorica 

Hrvata, a s nama su i slovenski misionari, tri isuso¬ 
vačka svećenika, jedan bogoslov i jedan brat pomoć¬ 
nik. 


Č. br. Benko Fostač osvaja srca zambijske djece 

Junački se počelo raditi, žetva je velika i zrela, 
pa treba zasukati rukave. Bilo je ovdje dosta mjesta, 
koja je misionar posjećivao jedanput ili najviše dva 
puta godišnje. Nije bilo ljudi, a mjesta su udaljena od 
svakog centra. Dolaskom naših misionara lakše se di¬ 
še. Naši misionari imaju velike planove, a malo ili ni¬ 
malo sredstava da ih ostvare. 

Zanima vas, kako je ovdje u Zambiji. Moraš biti 
oprezan zbog tri stvari: slonova, lavova i zmija. Naj¬ 
veća je opasnost susresti se sa slonom. Afrički slon 
ne podnosi čovjeka. Zanimao sam se za razlog, pa mi 
rekoše, da Afrikanci stoljećima love slonove zbog me¬ 
sa. Slonovi to dobro pamte i osvećuju se gdje god 
samo mogu. Kad se slon dočepa čovjeka, tako ga is¬ 
prebija i nogama zgnječi, da u njemu ne ostane ni krvi, 
ni vode, ni čitave kosti. Naš časni brat Ilija Dilber 
već je maglio pred jednim slonom i jedva mu uma- 
kao, a hvali se da je Bosanac i junačina. Ja nisam 
imao priliku pokazati svoje junaštvo. Nekoliko puta 
kad smo se noću vraćali autom iz udaljene misijske 
postaje kroz šikaru i grmlje, reflektori auta osvijetli- 
vali su velike oči zvijeri. No kad se auto približi, te 
oči nestanu u grmlju. Jedini slon se nikome ne ukla¬ 
nja s puta. 

Eto, tako živimo u Zambiji. 

Uz mnogo lijepih pozdrava preporučujem sebe i 
ostale naše misionare vašoj dobroti. 

U Kristu odani 

Br Benedikt Fostač Dl 

I ČASNI BRAT ILIJA SE JAVLJA 


Dragi naši zemljaci i prijatelji! Trebao bih Vam sc 
predstaviti. Imam Vam toliko toga reći, da sve ne sta¬ 
ne u ovo pismo. Ovaj put ću Vam reći, gdje sam i 
što radim. U slijedećim pismima ispričat ću Vam c 
svojim doživljajima i susretima u Africi. 

Nalazim se blizu Lusake, glavnog grada Zambije. 
Gradimo novicijat Družbe Isusove, koji će biti za više 
afričkih država: Zambiju, Rodeziju, Tanzaniju, Ugan¬ 
du, Keniju, Nigeriju i Etiopiju. Do sada imamo iz svih 
tih država svega 15 kandidata. 

Ovdje smo tri brata: Slovak — zidar, Poljak — 
stolar, Hrvat — električar i vodoinstalater, to sam ja 
Gradimo s veseljem i u nadi, da će Gospodin pozvati 
više mladih afričkih sinova, koji će kasnije širiti kra¬ 
ljevstvo Božje među svojim zemljacima. Ovdje su 
vrata širom otvorena za vjerovjesnike Kristove. 

Svi mi želimo izvršiti svoju dužnost. Želimo isko 
risliti ovaj život i pomoći da i našoj afričkoj braći 
bude dobro — ne samo na nebu, nego već i ovdje na 
zemlji. 

Srdačni pozdrav do slijedećeg pisma. 

Vaš prijatelj 

Br. Ilija Dilber Dl 

ADRESE NAŠIH ZAMBIJSKIH MISIONARA 


Ako tko želi pisati kojemu od naših zambijskih 
misionara, može to učiniti na ove adrese: 

P Branko Anđelić 
K A B W E, P. O, Box 90 
Zambia, Central Africa 

P. Ivan Cindori 

Karenda Mission 

MUMB WA, P. O. Box 22. 

Zambia, Central Africa 

P. Nikola šipušić 
L U S A K A, P. O. Box 3243 
Zambia, Central Africa 

F Ilija Dilber 
LUSAKA, P. O. Box 190. 

Zambia, Central Africa 

F. Benedikt Fostač 
LUSAKA, P O. Box 2754. 

Zambia, Central Africa 

Tko želi poslati kakvu pomoć našim misionarima 
u Zambiji, može svoj prilog poslati na adresu: 

Martin Kranjčec 
Zagreb 02-147 
Palmotićeva 33, 

